Sunnlenska.is - Endor fær styrk til þróunar á þjónustukerfi fyrir ofurtölvurekstur
Endor fær styrk til þróunar á þjónustukerfi fyrir ofurtölvurekstur
Hrafnkell Guðnason og Gunnar Guðjónsson. Ljósmynd/Aðsend
Íslenska upplýsinga-tæknifyrirtækið Endor hlaut á dögunum styrk frá Uppbyggingarsjóði Suðurlands til þess að þróa þjónustu- og umsýslukerfi fyrir viðskiptavini sem hanna og þróa afurðir sínar í ofurtölvuumhverfi.
Ofurtölvur eru nýttar til þess að leysa margar af helstu áskorunum 21. aldarinnar, til dæmis við hönnun á nákvæmari veðurlíkönum, þróun hagkvæmari og grænni flutningsmáta og úrlausn flókinna rannsókna í læknisfræði og líftækni.
„Við erum sunnlenskt félag í grunninn og helmingur starfsmanna okkar er staðsettur á Selfossi og það er gleðiefni að Uppbyggingarsjóðurinn styrki fyrirtæki í nærsamfélaginu til vaxtar. Þessi styrkur á eftir að nýtast okkur vel við þróun sérhæfðs kerfis sem gerir viðskiptavinum okkar kleift að auka hagkvæmni og skilvirkni í rekstri hjá sér,” segir Gunnar Guðjónsson, framkvæmdastjóri Endor og bætir við að um mjög sérhæfða þjónustu sé að ræða. „En hún hefur alla burði til þess að verða stór þáttur í framtíðarvexti Endor, og mun gera okkur kleift að sækja enn frekar inn á erlenda markaði með lausnir okkar og í þéttu samstarfi við einstakt net samstarfsaðila.”
Hrafnkell Guðnason, ráðgjafi og verkefnastjóri, hjá Uppbyggingarsjóði Suðurlands segir það virkilega ánægjulegt fyrir sjóðinn að styrkja Endor „Þannig auðveldum við þeim að vera með sérhæfingu sem fá önnur fyrirtæki eru með. Gangi það eftir getum við gert ráð fyrir fjölgun sérhæfðra starfa fyrir háskólamenntaða einstaklinga hér á Suðurlandi og það er gríðarlega dýrmætt fyrir samfélagið allt.”